Tirsdag kunne Nordjyske Bank offentliggøre sit første kvartalsregnskab efter fusionen med Nørresundby Bank den 31. marts 2015, og den nye bank starter godt ud.

Danmarks nu 11. største bank, Nordjyske Bank, har i dag offentliggjort sit første kvartalsregnskab, efter at de i slutningen af marts fusionerede med Nørresundby Bank. Regnskabet viser et resultat på 112 millioner kroner før fusionsomkostningerne, og 92 millioner kroner efter fusionsomkostningerne. Sidste år havde Nordjyske Bank et resultat på 88 millioner kroner for det første kvartal. - Vi er mange, der har arbejdet hårdt for fusionen, og vi er naturligvis meget tilfredse med at være kommet så godt fra start. Den positive effekt af sammenlægningen af to solide nordjyske banker er med regnskabet for 1. kvartal 2015 allerede begyndt at vise sig, og det lover bestemt godt for fremtiden, siger administrerende direktør Claus Andersen fra Nordjyske Bank. Nordjyske Bank har blandt andet opnået resultatet for årets første kvartal med udvikling af basisindtægterne, som er steget med 30 millioner kroner.